Krominitraatti

Krominitraatti (Cr(NO3)3) on kromi- ja nitraatti-ionien muodostama epäorgaaninen ioniyhdiste. Yhdistettä voidaan käyttää katalyyttien valmistukseen ja tekstiilien värjäyksessä.

Ominaisuudet, valmistus ja käyttö
Huoneenlämpötilassa krominitraatti on kidevedettömänä vihreää kiteistä ainetta. Yhdisteestä tunnetaan useita kidevedellisiä muotoja esimerkiksi nonahydraatti (Cr(NO3)3·9H2O), joka on väriltään violettia. Krominitraatti liukenee veteen ja myös etanoliin. Aine on voimakas hapetin.

Krominitraattia valmistetaan liuottamalla kromi(III)oksidia typpihappoon. Toinen tapa on pelkistää kromihappoa metanolilla typpihappoliuoksessa.
Cr2O3 + 6 HNO3 → 2 Cr(NO3)3 + 3 H2O

Krominitraattia käytetään katalyyttien valmistukseen, tekstiilien värjäyksessä peittana ja korroosioestoaineena.

Lähteet

Aiheesta muualla

Kromiyhdisteet
Nitraatit